
RAPORT COMUN 
asupra   propunerii legislative pentru modificarea art. 9 alin. (21) din Ordonanța de urgență a Guvernului nr. 34/2013 privind organizarea, administrarea și exploatarea pajiștilor permanente și pentru modificarea și completarea Legii fondului funciar nr. 18/1991


        În conformitate cu prevederile art.95 din Regulamentul Camerei Deputaţilor, republicat, Comisia pentru agricultură, silvicultură, industrie alimentară şi servicii specifice şi Comisia pentru mediu şi echilibru ecologic, au fost sesizate spre dezbatere în fond, cu propunerea legislativă pentru modificarea art. 9 alin. (21) din Ordonanța de urgență a Guvernului nr. 34/2013 privind organizarea, administrarea și exploatarea pajiștilor permanente și pentru modificarea și completarea Legii fondului funciar nr. 18/1991 transmisă cu adresa nr. Pl.x 19 din 6 februarie 2019 şi înregistrat sub nr.4c-5/21 din 07.02.2019, respectiv 4c-8/28 din 7.02.2019.
Conform dispoziţiilor art.75 din Constituţia României, republicată şi ale art.92 alin.(9) pct.1 din Regulamentul Camerei Deputaţilor, republicat, Camera Deputaţilor este Cameră decizională.
Senatul României, în calitate de primă Cameră sesizată, a respins propunerea legislativă în şedinţa din 4 februarie 2019.
La întocmirea raportului comun Comisiile au analizat avizul favorabil al Consiliului Legislativ (nr.1011/24.10.2018), avizul favorabil al Consiliului Economic și Social (nr. 5099/09.10.2018) precum și punctul de vedere al Guvernului (nr. 2074/05.11.2018) de a nu susține adoptarea propunerii legislative în forma prezentată.
Propunerea legislativă are ca obiect de reglementare modificarea art.9 alin. (21) din Ordonanţa de urgenţă a Guvernului nr. 34 /2013 privind  organizarea, administrarea și exploatarea pajiștilor permanente și pentru modificarea și completarea Legii fondului funciar nr. 18/1991, cu modificările și completările ulterioare, în sensul eliminării prevederii conform căreia formele asociative ce doresc să închirieze suprafețe de pajiște să fie legal constituite cu cel puțin un an înainte de data depunerii cererii pentru atribuirea directă a contractelor, fiind instituit, totodată, un drept de preferință la închirierea pajiștilor pentru entitățile înființate cu cel puțin un an înaintea depunerii cererii.  
Potrivit prevederilor art.61 şi art.63 din Regulamentul Camerei Deputaţilor, republicat, cele două Comisii sesizate, în fond, au examinat Propunerea legislativă sus menționată, în ședințe separate astfel: Comisia pentru agricultură, silvicultură, industrie alimentară şi servicii specifice în şedinţa din 2 aprilie 2019, respectiv Comisia pentru mediu şi echilibru ecologic în şedinţa din 26 februarie 2019.
La lucrările Comisiei pentru agricultură, membrii acesteia și-au înregistrat prezența conform listei de prezență iar la lucrările Comisiei pentru mediu şi echilibru ecologic au fost prezenţi 11 deputaţi.
          În urma examinării propunerii legislative şi a opiniilor exprimate de către membrii celor două Comisii, s-a hotărât, în unanimitate de voturi, să se propună Plenului Camerei Deputaţilor spre dezbatere şi adoptare raportul de respingere a propunerii legislative pentru modificarea art. 9 alin. (21) din Ordonanța de urgență a Guvernului nr. 34/2013 privind organizarea, administrarea și exploatarea pajiștilor permanente și pentru modificarea și completarea Legii fondului funciar nr. 18/1991 deoarece conform prevederilor art. 1828 din Codul Civil, dreptul de preferință se aplică la încheierea unui nou contract numai la condițiile egale.
În raport de obiectul şi conţinutul reglementării proiectul de lege face parte din categoria legilor ordinare.


           VICEPREŞEDINTE,	                                              PREŞEDINTE,	
              
                  Ioan DÎRZU                                                              Ion CUPĂ	                       







                   SECRETAR,                                                           SECRETAR,

                  Dan CIOCAN                                                        Petru FARAGO






        Consilier parlamentar,                                                                Consilier parlamentar,
          Ionela Began                                                                              Alina Alexandriuc

